Document ID: 32004D0521

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 21ης Ιουνίου 2004
σχετικά με την τροποποίηση της απόφασης 2003/893/ΕΚ για το εμπόριο ορισμένων προϊόντων χάλυβα μεταξύ της Ευρωπαϊκής Κοινότητας και της Ουκρανίας
(2004/521/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
Εκτιμώντας τα ακόλουθα:
(1)
Από την 1η Μαΐου 2004 η Ευρωπαϊκή Ένωση περιλαμβάνει δέκα νέα κράτη μέλη, ήτοι: Κύπρο, Τσεχική Δημοκρατία, Εσθονία, Ουγγαρία, Λιθουανία, Λεττονία, Μάλτα, Πολωνία, Σλοβενία και Σλοβακία. Η πράξη προσχώρησης του 2003, στο άρθρο 6 παράγραφος 8, ορίζει ότι οι ποσοτικοί περιορισμοί που εφαρμόζονται στις εισαγωγές προϊόντων σιδήρου και χάλυβα προσαρμόζονται με βάση τις εισαγωγές που πραγματοποίησαν τα νέα κράτη μέλη τα προηγούμενα έτη.
(2)
Με την απόφαση 2003/893/ΕΚ (1), το Συμβούλιο καθόρισε ποσοτικά όρια στις εισαγωγές στην Κοινότητα ορισμένων προϊόντων χάλυβα καταγωγής Ουκρανίας.
(3)
Καθόσον οι διαπραγματεύσεις με την Ουκρανία για τη σύναψη διμερούς συμφωνίας χάλυβα δεν έχουν ακόμη ολοκληρωθεί και βάσει του άρθρου 6 παράγραφος 8 τρίτο εδάφιο της πράξης προσχώρησης του 2003, είναι απαραίτητο να προβλεφθεί αύξηση των ισχυόντων ποσοτικών ορίων για να διασφαλισθεί η συνέχιση των παραδοσιακών συναλλαγών μετά τη διεύρυνση της Ευρωπαϊκής Ένωσης. Η αύξηση αυτή βασίζεται στο μέσο όρο των εισαγωγών των σχετικών προϊόντων χάλυβα από τα νέα κράτη μέλη κατά τα έτη 2000, 2001 και 2002, προσαρμοσμένο pro rata temporis, δεδομένου ότι η διεύρυνση θα ενεργοποιηθεί από την 1η Μαΐου 2004, και μειωμένο κατά 30 %, ήτοι κατά τον ίδιο συντελεστή μείωσης με τον εφαρμοζόμενο στα ποσοτικά όρια που έχουν ήδη καθοριστεί λόγω των φραγμών στις εξαγωγές θραυσμάτων σιδήρου ή χάλυβα που επιβάλλονται από την Ουκρανία. Τα ποσοτικά αυτά όρια ενδεχομένως θα τροποποιηθούν περαιτέρω μετά τη σύναψη συμφωνίας.
(4)
Επομένως, το παράρτημα ΙΙ της απόφασης 2003/893/ΕΚ θα πρέπει να τροποποιηθεί,
ΑΠΟΦΑΣΙΖΕΙ:
Άρθρο 1
Το παράρτημα ΙΙ της απόφασης 2003/893/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Λουξεμβούργο, 21 Ιουνίου 2004.

Labels: 18
3
15
1